Grad Ivanec otvara  savjetovanje o NACRTU PRIJEDLOGA POSLOVNIKA GRADSKOG VIJEĆA GRADA IVANCA

Ovaj Poslovnik usklađen je se sa Zakonom o izmjenama i dopunama Zakona o lokalnoj i područnoj (regionalnoj) samoupravi (NN 123/17).

Javno savjetovanje traje od 02.veljače 2018. do 10. veljače 2018., a primjedbe i prijedlozi se mogu poslati do na navedenog roka na grad@ivanec.hr

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA:

URBROJ:

Ivanec,

P O S L O V N I K

GRADSKOG VIJEĆA GRADA IVANCA

I. OPĆE ODREDBE

Članak 1.

Ovim Poslovnikom uređuju se unutarnje ustrojstvo i način rada Gradskog vijeća Grada Ivanca, i to:

I. Konstituiranje Gradskog vijeća, početak obavljanja dužnosti članova Gradskog vijeća, mirovanje mandata i prestanak mandata članova Gradskog vijeća Grada Ivanca (u daljnjem tekstu: Gradsko vijeće),

II. Prava i dužnosti vijećnika

III. Predsjednik i potpredsjednik Gradskog vijeća,tajnik i stručna služba

IV. Radna tijela Gradskog vijeća

V. Postupak za raspisivanje referenduma, te referenduma radi opoziva gradonačelnika i njegovih zamjenika odnosno kao načina neposrednog sudjelovanja građana u odlučivanju,

VI. Međusobni odnosi Gradskog vijeća i gradonačelnika,

VII. Postupak odlučivanja i donošenja akata,

VIII. Sjednice Gradskog vijeća

IX. Javnost rada Gradskog vijeća te

X. Ostala pitanja od značaja za rad Gradskog vijeća.

Članak 2.

Ako pojedino pitanje rada vijeća nije uređeno ovim Poslovnikom, takvo pitanje će urediti Vijeće posebni aktom.

Članak 3.

I. KONSTITUIRANJE GRADSKOG VIJEĆA, POČETAK OBAVLJANJA DUŽNOSTI ČLANA GRADSKOG VIJEĆA, MIROVANJE MANDATA I PRESTANAK MANDATA ČLANA GRADSKOG VIJEĆA

Članak 4.

**Konstituiranje Gradskog vijeća**

Konstituirajuću sjednicu Gradskog vijeća u zakonom propisanom roku saziva osoba ovlaštena zakonom.

Konstituirajuća sjednica održava se u zakonskom roku, a ukoliko rok nije određen, ista se održava u roku od 30 dana od dana objave izbornih rezultata.

Tehničke poslove u vezi sa sazivanjem i konstituiranjem Gradskog vijeća obavlja nadležni Upravni odjel Grada.

Članak 5.

Gradsko vijeće konstituirano je izborom predsjednika na prvoj sjednici na kojoj je nazočna većina članova Gradskog vijeća.

Članak 6.

Od dana konstituiranja Gradskog vijeća odnosno od dana kad je započeo obavljati dužnost člana Gradskog vijeća, pa za vrijeme trajanja mandata odnosno obavljanja te dužnosti, član Gradskog vijeća ima sva prava i dužnosti utvrđene Ustavom Republike Hrvatske, zakonom, Statutom Grada Ivanca i ovim Poslovnikom.

Članak 7.

Na početku konstituirajuće sjednice izvodi se himna Republike Hrvatske.

Konstituirajuću sjednicu otvara osoba koja je ovlaštena zakonom za njezino sazivanje odnosno osoba koju ona ovlasti.

Osoba iz prethodnog stavka utvrđuje kvorum, predlaže dnevni red sjednicete vodi sjednicu do verifikacije mandata članova Gradskog vijeća.

Konstituirajućoj sjednici Gradskog vijeća do izbora predsjednika predsjeda prvi izabrani član s kandidacijske liste koja je dobila najviše glasova. Ukoliko je više lista dobilo isti najveći broj glasova konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.

Prije početka konstituirajuće sjednice svaki izabrani član Gradskog vijeća dužan je predsjedatelju predati uvjerenje nadležnog izbornog povjerenstva o svom izboru.

Do izbora predsjednika Gradskog vijeća, predsjedatelj glede predsjedavanja, vođenja sjednice i održavanja poslovnog reda na sjednici ima sva prava i dužnosti koje prema ovom Poslovniku ima predsjednik Gradskog vijeća.

Gradsko vijeće, na prijedlog predsjedatelja, može odrediti do dva člana Gradskog vijeća koji će mu pomagati u radu.

Članak 8.

Na prvoj, konstituirajućoj sjednici, kao osnovna (temeljna) i stalna radna tijela, Gradsko vijeće bira:

- Mandatnu komisiju,

- Odbor za izbor i imenovanja te

- Odbor za statut i poslovnik.

Članak 9.

Mandatna komisija bira se na prvoj konstituirajućoj sjednici izvješćuje Vijeće o provedenim izborima i imenima i prezimenima izabranih vijećnika, predlaže Vijećuodlukuo prestanku mandata vijećnika, kada se ispune zakonom predviđeni uvjeti te izvješćuje Vijeće o tome kada su ispunjeni uvjeti za početak mandata zamjeniku vijećnika.

Gradsko vijeće Zaključkom prihvaća Izvješće Mandatne komisije.

Članak 10.

Nakon izvješća Mandatne komisije te nakon što je privremeni predsjedatelj konstatirao broj nazočnih članova Gradskog vijeća, članovi daju prisegu sljedećeg sadržaja, koju izgovara predsjedatelj:

“Prisežem svojom čašću da ću dužnost člana Gradskog vijeća obavljati savjesno i odgovorno i da ću se u svom radu držati Ustava Republike Hrvatske, zakona i Statuta Grada i poštivati pravni poredak te da ću se zauzimati za svekoliki napredak Grada Ivanca, Varaždinske županije i Republike Hrvatske”.

Nakon pročitane prisege članovi Gradskog vijeća izgovaraju: PRISEŽEM.

Svaki član Gradskog vijeća potpisuje tekst prisege i predaje predsjedatelju.

Član Gradskog vijeća koji nije bio nazočan na konstituirajućoj sjednici, kao i zamjenik člana Gradskog vijeća kada počinje obnašati dužnost člana Gradskog vijeća, prisegu polaže na prvoj sjednici na kojoj je nazočan.

Gradsko vijeće konstituirano je izborom predsjednika na prvoj sjednici na kojoj je nazočna većina članova Gradskog vijeća.

Članak 11.

Vijećnici imaju pravo na opravdani neplaćeni izostanak s posla radi sudjelovanja u radu Gradskog vijeća i njegovih radnih tijela

**Mirovanje i prestanak mandata**

Članak 12.

Osoba koja obnaša neku od nespojivih dužnosti, osim osoba kojima je ovim Poslovnikom zabranjeno kandidiranje, može se kandidirati za člana Gradskog vijeća, a ukoliko bude izabrana za člana Gradskog vijeća, do dana konstituiranja dužna je o obnašanju nespojive dužnosti, odnosno prihvaćanju dužnosti člana Gradskog vijeća obavijestiti upravno tijelo Grada.

Član Gradskog vijeća koji za vrijeme trajanja mandata prihvati obnašanje nespojive dužnosti dužan je o tome obavijestiti predsjednika Gradskog vijeća u roku od 8 dana od prihvaćanja dužnosti, a mandat mu počinje mirovati protekom toga roka.

Članu Gradskog vijeća koji ne dostavi obavijest iz stavaka 1. i 2. ovog članka mandat miruje po sili zakona.

Po prestanku obnašanja nespojive dužnosti član Gradskog vijeća nastavlja s obnašanjem dužnosti na temelju prestanka mirovanja mandata, ako podnese pisani zahtjev predsjedniku Gradskog vijeća. Pisani zahtjev dužan je podnijeti u roku od 8 dana od prestanka obnašanja nespojive dužnosti, a mirovanje mandata prestat će osmog dana od dana podnošenja pisanog zahtjeva.

Ako član Gradskog vijeća po prestanku obnašanja nespojive dužnosti ne podnese pisani zahtjev iz stavka 4. ovog članka, smatrat će se da mu mandat miruje iz osobnih razloga.

Član Gradskog vijeća ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Gradskog vijeća.

Mirovanje mandata na temelju pisanog zahtjeva iz stavka 6. ovog članka počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku, a ne može trajati kraće od šest mjeseci. Član Gradskog vijeća nastavlja s obnašanjem dužnosti na temelju prestanka mirovanja mandata, osmog dana od dostave obavijesti predsjedniku Gradskog vijeća.

Člana Gradskog vijeća kojem mandat miruje za vrijeme mirovanja mandata zamjenjuje zamjenik, u skladu s odredbama ovog Poslovnika.

Zamjenik vijećnika počinje obnašati vijećničku dužnost na dan kada Gradsko vijeće utvrdi zakonske pretpostavke za primjenu instituta zamjenjivanja.

Na sjednici Gradskog vijeća umjesto člana Gradskog vijeća koji je stavio mandat u mirovanje ili mu je mandat prestao po sili zakona, pravo sudjelovanja i odlučivanja ima zamjenik tog člana određen sukladno odredbama ovog Poslovnika.

Nastavljanje s obnašanjem dužnosti člana Gradskog vijeća na temelju prestanka mirovanja mandata može se tražiti samo jedanput u tijeku trajanja mandata.

Članak 13.

Člana Gradskog vijeća izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste.

Člana Gradskog vijeća izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu kao i postignutom dogovoru političke stranke dužne su obavijestiti nadležno upravno tijelo Grada.

Člana Gradskog vijeća izabranog na kandidacijskoj listi grupe birača zamjenjuje prvi sljedeći neizabrani kandidat s liste.

Člana Gradskog vijeća izabranog na kandidacijskoj listi političke stranke koja je nakon provedenih izbora brisana iz registra političkih stranaka zamjenjuje prvi sljedeći neizabrani kandidat s liste.

Članak 14.

Trajanje mandata članova Gradskog vijeća izabranih na redovnim izborima, kao i članova Gradskog vijeća izabranih na prijevremenim izborima propisano je zakonom.

Mandat članova predstavničkih tijela jedinica izabranih na redovnim izborima počinje danom konstituiranja predstavničkog tijela i traje do stupanja na snagu odluke Vlade Republike Hrvatske o raspisivanju slijedećih redovnih izbora koji se održavaju svake četvrte sukladno odredbama zakona kojima se uređuju lokalni izbori, odnosno do stupanja na snagu odluke Vlade Republike Hrvatske o raspuštanju predstavničkih tijela, sukladno zakonu kojim se uređuje lokalna i područna (regionalna) samouprava

Mandat članova predstavničkih tijela jedinica izabranih na prijevremenim izborima počinje danom konstituiranja predstavničkog tijela i traje do isteka tekućeg mandata predstavničkih tijela izabranih na redovnim izborimakoji se održavaju svake četvrte sukladno odredbama zakona kojima se uređuju lokalni izbori, odnosno do stupanja na snagu odluke Vlade Republike Hrvatske o raspuštanju predstavničkih tijela, sukladno zakonu kojim se uređuje lokalna i područna (regionalna) samouprava

Članu Gradskog vijeća mandat prestaje prije isteka vremena na koje je izabran :

 ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku

 ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke

 ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, danom pravomoćnosti sudske presude

 ako mu prestane prebivalište s područja jedinice, danom prestanka prebivališta

 ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo

 smrću.

Pisana ostavka člana predstavničkog tijela podnesena na način propisan stavkom 1. točkom 1. ovoga članka treba biti zaprimljena najkasnije 3 dana prije zakazanog održavanja sjednice predstavničkog tijela. Pisana ostavka člana predstavničkog tijela treba biti ovjerena kod javnog bilježnika najranije 8 dana prije podnošenja iste

Ostavka podnesena suprotno stavku 4. alineja 1. ovoga članka ne proizvodi pravni učinak

Članu predstavničkog tijela kojem prestane hrvatsko državljanstvo, a koji je državljanin države članice Europske unije, mandat ne prestaje.

U slučaju smrti , vijećniku mandat prestaje na dan smrti.

Kada se po odredbama zakona i ovog Poslovnika ispune uvjeti za prestanak mandata, vijećniku mandat prestaje na dan kada odluku o prestanku mandata donese Gradsko vijeće.

Prestankom vijećničkog mandata vijećniku prestaje članstvo u svim tijelima i organizacijama izvan Gradskog vijeća na koje ga je imenovalo Gradsko vijeće iz redova vijećnika, ako je imenovanje uvjetovano obnašanjem dužnosti vijećnika, a toga dana prestaje i članstvo u radnim tijelima Gradskog vijeća.

II. PRAVA I DUŽNOSTI VIJEĆNIKA

Članak 15.

Član Gradskog vijeća ima prava i dužnosti:

- sudjelovati na sjednicama Gradskog vijeća i na njima raspravljati i glasovati,

- podnositi prijedloge i postavljati pitanja,

- postavljati pitanja Gradonačelniku i nadležnim tijelima,

- sudjelovati na sjednicama radnih tijela i na njima raspravljati a u radnim tijelima u kojima je član i glasovati

- prihvatiti izbor koji mu svojim odlukama odredi Gradsko vijeće

- na ostala prava sukladno zakonu, Poslovniku i posebnim odlukama Gradskog vijeća

članak 16.

Vijećnici su dužni čuvati podatke koje saznaju u obnašanju svoje vijećničke dužnosti, a koji u skladu sa zakonom nose oznaku tajnosti i za to su odgovorni u skladu sa zakonom.

Gradsko vijeće može donijeti Kodeks o etičkom djelovanju vijećnika.

Članak 17.

Vijećnik može zatražiti od upravnih tijela Grada pomoć u obnašanju njegove vijećničke dužnosti, prvenstveno u izradi prijedloga koje podnosi, u obavljanju poslova i zadaća koje mu je povjerilo radno tijelo Gradskog vijeća, odnosno da mu se osigura dopunska dokumentacija za pojedine teme koje us na dnevnom redu sjednice Gradskog vijeća, a može tražiti obavijesti i stručna objašnjenja.

Članak 18.

Predsjednik radnog tijela dužan je vijećniku obavijesti i objašnjenja o mišljenjima, prijedlozima i primjedbama radnog tijela.

Tajnik Gradskog vijeća dužan je davati vijećniku obavijesti i objašnjenja o radu upravnog tijela u čijoj je nadležnosti priprema sjednica Gradskog vijeća.

Članak 19.

Član Gradskog vijeća ima pravo i dužnost biti nazočan i sudjelovati u radu na sjednicama Gradskog vijeća, kao i na sjednicama radnih tijela kojih je član.

Članak 20.

Član Gradskog vijeća koji nije u mogućnosti biti nazočan sjednici Gradskog vijeća ili radnog tijela kojeg je član dužan je o tome na vrijeme izvijestiti nadležnu službu Grada Ivanca.

O nazočnosti članova Gradskog vijeća na sjednicama Gradskog vijeća i njegovih radnih tijela vodi se evidencija u nadležnoj službi Grada Ivanca. Pismeno izvješće o nazočnosti članova Gradskog vijeća na sjednicama dostavlja se Gradskom vijeću na njegov zahtjev te političkim strankama zastupljenim u Gradskom vijeću ako to one zatraže.

Članak 21.

Član Gradskog vijeća od dana početka obavljanja dužnosti ima za svoj rad u Gradskom vijeću i radnim tijelima Gradskog vijeća pravo na novčanu naknadu, u skladu s posebnom odlukom Gradskog vijeća.

Članak 22.

**Klubovi vijećnika**

U Gradskom vijeću se mogu osnovati klubovi vijećnika. Klub vijećnika mogu osnovati najmanje tri vijećnika.

Klubovi vijećnika dužni su o svojem osnivanju izvijestiti predsjednika Gradskog vijeća te priložiti popis članova s izabranim predsjednikom Kluba.

Pošto su ispunjeni uvjeti iz stavka 1. i 2. ovog članka, Klubu vijećnika osigurat će se u okviru mogućnosti Gradskog vijeća i nadležnih službi prostor i drugi nužni uvjeti za njegov rad.

Član Gradskog vijeća može biti član samo jednog kluba vijećnika.

Predsjednik Kluba vijećnika ima položaj predsjednika radnog tijela Gradskog vijeća.

III. PREDSJEDNIK I POTPREDSJEDNIK GRADSKOG VIJEĆA,TAJNIK I STRUČNE SLUŽBE

Članak 23.

**Izbor predsjednika i potpredsjednika Gradskog vijeća**

Gradsko vijeće ima predsjednika i dva potpredsjednika.

Na konstituirajućoj sjednici Gradskog vijeća izboru predsjednika i potpredsjednika Gradskog vijeća pristupa se nakon izbora Odbora za izbor i imenovanja.

*Članak 24.*

*Predsjednika i potpredsjednike Gradskog vijeća bira Gradsko vijeće iz reda svojih članova javnim glasovanjem, većinom glasova svih članova Gradskog vijeća.*

*U pravilu, jedan potpredsjednik Gradskog vijeća bira se iz reda predstavničke većine, a drugi iz reda predstavničke manjine, na njihov prijedlog.*

*Predsjednik i potpredsjednici Gradskog vijeća biraju se na prijedlog Odbora za izbor i imenovanja ili najmanje jedne trećine svih članova Gradskog vijeća.*

*Ako se drugi potpredsjednik Gradskog vijeća bira iz reda predstavničke manjine, prijedlog može dati i manji broj članova Gradskog vijeća od broja utvrđenog stavkom 3. ovog članka.*

*Prijedlog vijećnika mora biti podnesen u pisanom obliku i potvrđen potpisom vijećnika. Vijećnik može svojim potpisom podržati prijedlog samo za jednog kandidata.*

*Iznimno od odredbe stavka 1. ovog članka, Gradsko vijeće može odlučiti da se izbor predsjednika i potpredsjednika obavi tajnim glasovanjem.*

*O prijedlogu da se izbor predsjednika odnosno potpredsjednika obavi tajnim glasovanjem Gradsko vijeće odlučuje javnim glasovanjem, većinom glasova nazočnih članova, uz uvjet da je na sjednici nazočna natpolovična većina svih članova Gradskog vijeća.*

*Članak 25.*

*Ako je za dužnosti predsjednika ili potpredsjednika. predloženo više kandidata od broja koji se na određenu dužnost bira, a glasuje se javno, prvo se glasuje o prijedlogu Odbora za izbor i imenovanja.*

*Ako Gradsko vijeće prijedlog Odbora za izbor i imenovanja ne prihvati, pristupa se glasovanju o prijedlozima ostalih predlagatelja.*

*Prijedlozi ostalih predlagatelja stavljaju se na glasovanje onim redom kako su podnijeti.*

*Ukoliko podneseni prijedlog o kojem se glasuje dobije potrebnu većinu glasova, glasovanje o istovrsnim prijedlozima drugih predlagatelja neće se provoditi, osim u slučaju ako su i nakon prihvaćanja tog prijedloga određena dužnosnička mjesta ostala nepopunjena.*

*Sukladno odredbama stavka 3. i 4. ovog članka postupa se i u slučaju kada prijedlog Odbora za izbor i imenovanja nije podnesen.*

*Članak 26.*

*Ukoliko Gradsko vijeće odluči da se o predloženim kandidatima za predsjednika odnosno potpredsjednike Gradskog vijeća glasuje tajno, glasovanje se obavlja glasačkim listićima iste veličine, boje i oblika, ovjerenim pečatom Gradskog vijeća.*

*Glasovanje se obavlja osobno.*

*Postupkom izbora rukovodi predsjedatelj, kojem pomažu tajnik Gradskog vijeća i tri člana Gradskog vijeća koja Gradsko vijeće izabere javnim glasovanjem na prijedlog predsjedatelja.*

*Prije početka glasovanja predsjedatelj članovima Gradskog vijeća daje uputu o načinu glasovanja.*

*Članak 27.*

*Ukoliko se izbor predsjednika odnosno potpredsjednika Gradskog vijeća obavlja tajnim glasovanjem, a predloženo je onoliko kandidata koliko se na određenu dužnost odnosno dužnosti i bira, na glasačkim listićima članovi Gradskog vijeća će se izjašnjavati “za” ili “protiv” izbora predloženog kandidata na određenu dužnost.*

*Nepopunjen glasački listić, kao i glasački listić iz kojeg se ne može sa sigurnošću utvrditi da li je glasovano "ZA" ili "PROTIV" izbora smatra se nevažećim.*

*Članak 28.*

*Kada je za izbor predsjednika odnosno potpredsjednika Gradskog vijeća predloženo više kandidata od broja koji se na pojedinu dužnost bira, a glasovanje se provodi tajno, imena i prezimena kandidata se na glasačkom listiću navode onim redoslijedom, kojim su prijedlozi kandidata podneseni.*

*Glasački listić popunjava se tako, da se zaokružuje redni broj ispred imena i prezimena kandidata za kojeg se glasuje.*

*Nevažećim glasačkim listićima smatraju se nepopunjen glasački listić te glasački listić popunjen tako da se ne može sa sigurnošću utvrditi za kojeg se kandidata ili kandidate putem tog listića glasovalo.*

*Nevažećim se smatra i glasački listić za izbor predsjednika Gradskog vijeća, na kojem je zaokruženo više od jednog rednog broja ispred imena i prezimena kandidata te glasački listić za izbor potpredsjednika Gradskog vijeća, na kojem je zaokruženo više od dva redna broja ispred imena i prezimena kandidata ukoliko se istodobno biraju oba potpredsjednika Gradskog vijeća, odnosno na kojem je zaokruženo više od jednog rednog broja ispred imena kandidata, ako se bira samo jedan potpredsjednik Gradskog vijeća.*

*Članak 29.*

*Po provedenom glasovanju utvrđuje se rezultat glasovanja.*

*Rezultat glasovanja utvrđuje predsjedatelj u nazočnosti članova Gradskog vijeća koji su mu pomagali kod glasovanja.*

*Po utvrđivanju rezultata glasovanja predsjedatelj proglašava taj rezultat i objavljuje koji su kandidati izabrani.*

*Članak 30.*

*Za dužnost predsjednika Gradskog vijeća izabran je kandidat koji dobije većinu glasova svih članova Gradskog vijeća.*

*Ako nijedan od kandidata nije dobio potrebnu većinu glasova, glasovanje se ponavlja samo o dva kandidata koji su dobili najveći broj glasova.*

*U slučaju da ni u ponovljenom glasovanju nijedan od kandidata ne dobije potrebnu većinu glasova ili ako dobiju jednak broj glasova, izbor se odgađa za sljedeću sjednicu Gradskog vijeća.*

*Na sljedećoj sjednici Gradskog vijeća svi predlagatelji dužni su se očitovati o tome, da li ostaju kod podnijetih prijedloga kandidata ili svoj prijedlog povlače, a mogu se podnijeti i novi prijedlozi ovlaštenih predlagatelja. O pravovaljanim prijedlozima zatim se glasuje primjenom odgovarajućih odredaba ovog Poslovnika.*

*Članak 31.*

*Za izbor na dužnost potpredsjednika Gradskog vijeća kandidat mora dobiti većinu glasova svih članova Gradskog vijeća.*

*Ukoliko je za dužnost potpredsjednika Gradskog vijeća predloženo više kandidata od broja koji se bira, izabran je onaj kandidat (odnosno izabrani su oni kandidati) koji je dobio (odnosno koji su dobili) redom najveći broj glasova, ako je istodobno dobio (odnosno ako su istodobno dobili) i većinu glasova svih članova Gradskog vijeća.*

*Ukoliko pri glasovanju potrebnu većinu ne dobije toliki broj kandidata koliko se dužnosnika bira, glasovanje se ponavlja za kandidate koji nisu dobili potrebnu većinu.*

*Iznimno od odredbe stavka 3. ovog članka, u slučaju da su dva ili više kandidata dobili jednak i ujedno najveći broj glasova među neizabranim kandidatima, a nepopunjeno je ostalo jedno potpredsjedničko mjesto, glasovanje za nepopunjeno mjesto ponavlja se tako da se ponovno glasuje samo o tim kandidatima.*

*Ako ni pri ponovljenom glasovanju ne dobije potrebnu većinu toliki broj kandidata koliko se potpredsjednika bira, izbor za nepopunjena mjesta odgađa se za sljedeću sjednicu Gradskog vijeća te provodi na način propisan člankom 20. stavak 4. ovog Poslovnika, s time da se primjenjuju poslovničke odredbe kojima je reguliran izbor potpredsjednika Gradskog vijeća.*

*Članak 32.*

*Odredbe ovog Poslovnika, kojima se uređuje postupak izbora predsjednika i potpredsjednika Gradskog vijeća na konstituirajućoj sjednici primjenjuju se i u svakom drugom slučaju izbora predsjednika odnosno potpredsjednika Gradskog vijeća.*

*Ukoliko se izbor potpredsjednika Gradskog vijeća obavlja u vrijeme kada je predsjednik Gradskog vijeća izabran, ovlasti i dužnosti koje su u svezi s provedbom izbora ovim Poslovnikom predviđene za predsjedatelja ima predsjednik Gradskog vijeća.*

*Članak 33.*

Predsjednik Gradskog vijeća:

- predstavlja Gradsko vijeće

- saziva i predsjedava sjednicama Gradskog vijeća

- upućuje prijedloge ovlaštenih predlagatelja u propisani postupak

- predlaže dnevni reda sjednice Gradskog vijeća

- brine o postupku donošenja akata Gradskog vijeća

- određuje predstavnike Gradskog vijeća u svečanim i drugim prigodama, poštujući odgovarajuću zastupljenost oba spola,

- brine o zaštiti prava i ispunjavanju dužnosti vijećnika

- obavlja i druge poslove u skladu sa zakonom i ovim Poslovnikom

Predsjednik ili potpredsjednik Gradskog vijeća može dati ostavku.

U slučaju iz prethodnog stavka predsjednik ili potpredsjednik prestaje obnašati dužnost danom podnošenja ostavke, a Gradsko vijeće će najkasnije u roku od 30 dana od dana podnošenja ostavke predsjednika ili potpredsjednika Gradskog vijeća izabrati novog predsjednika ili potpredsjednika u skladu sa odredbama ovog Poslovnika.

Ostavka se podnosi u pisanom obliku ili usmeno na sjednici Gradskog vijeća.

O podnesenoj ostavci se ne raspravlja niti odlučuje.

Gradsko vijeće može razriješiti dužnosti predsjednika ili potpredsjednika Gradskog vijeća, na prijedlog najmanje jedne trećine vijećnika, Prijedlog se dostavlja s obrazloženjem predsjedniku Gradskog vijeća, a na isti se predsjednik odnosno potpredsjednik ima pravo očitovati u roku od 8 dana od dana dostave prijedloga. Predsjednik Gradskog vijeća prijedlog mora uvrstiti na dnevni red u roku od 30 dana od dana kada je prijedlog zaprimljen.

Ako Gradsko vijeće većinom glasova svih vijećnika donese odluku o razrješenju predsjednika ili potpredsjednika, mandat i prava na temelju obavlja te dužnosti im prestaju danom izbora novog predsjednika ili potpredsjednika Gradskog vijeća.

U slučaju prestanka obnašanja dužnosti predsjednika Gradskog vijeća, do izbora novog predsjednika zamjenjuje ga potpredsjednik iz reda vijećnika koji su imali većinu prvi dan prve sjednice.

Članak 34.

Potpredsjednici Gradskog vijeća pomažu u radu predsjedniku te obavljaju poslove iz njegovog djelokruga za koje ih on ovlasti.

U slučaju odsutnosti predsjednika Gradskog vijeća ili spriječenosti u obnašanju predsjedničke dužnosti, njega zamjenjuje jedan od potpredsjednika kojeg on odredi.

Ako predsjednik Gradskog vijeća ne odredi ili ne može odrediti potpredsjednika, dužnost predsjednika obnaša potpredsjednik iz redova većine.

Članak 35.

Tajnik, stručni tehnički i administrativni poslovi

Gradsko vijeće ima tajnika sukladno Odluci o ustroju upravnih tijela Grada Ivanca, Pravilniku o unutarnjem redu i načinu rada upravnih tijela i sistematizaciji poslova koja čini njegov sastavni dio.

Tajnik Gradskog vijeća , po potrebi, pomaže predsjedniku Gradskog vijeća u pripremi sjednice i u njegovom radu.

Obavljanje administrativnih , stručnih i tehničkih poslova za potrebe Gradskog vijeća, sjednica Gradskog vijeća obavlja se sukladno aktima iz st. 1. ovog članka.

Članak 36.

IV. RADNA TIJELA GRADSKOG VIJEĆA

Radna tijela Gradskog vijeća su odbori, komisije i povjerenstva određeni ovim Poslovnikom.

U radnim tijelima Gradskog vijeća raspravlja se o prijedlozima za donošenje novih akata, te o drugim pitanjima iz djelokruga Gradskog vijeća

Radno tijelo nakon provedene rasprave zauzima stajališta, odnosno utvrđuje prijedloge o kojima izvješćuje Gradsko vijeće.

Radno tijelo koje je nadležno raspravljati o predstavkama pritužbama i prijedlozima građana, raspravlja i izvješćuje podnositelja predstavke ili prijedloga o ishodu u roku od tri mjeseca, a predstavku koja su upućena Gradskom vijeću, predsjednik Gradskog vijeća će proslijediti nadležnom radnom tijelu, koje je dužno postupiti u navedenom roku od dana primitka predstavke, pritužbe ili prijedloga.

Članak 37.

Uz radna tijela koja se osnivaju ovim Poslovnikom, Gradsko vijeće može osnivati i druga radna tijela radi razmatranja drugih pitanja.

Sastav radnog tijela

Radno tijelo ima predsjednika i određeni broj članova.

Gradsko vijeće bira i razrješuje predsjednika, potpredsjednika i članove radnih tijela iz rada vijećnika,većinom glasova svih vijećnika,na prijedlog Odbora za izbor i imenovanja ili 1/3 vijećnika, osim ako ovim Poslovnikom ili zakonom nije drugačije određeno, poštujući odgovarajuću zastupljenost obaju spolova.

Sastav radnog tijela u pravilu odgovara stranačkom sastavu Gradskog vijeća.

Mandat članova radnog tijela traje od dana izbora do dana prestanka ili nastupa mirovanja vijećničkog mandata, odnosno do dana razrješenja dužnosti na koju je izabran.

Članak 38.

Ovlasti predsjednika radnog tijela:

* saziva sjednice, predlaže dnevni red i predsjedava sjednicama radnog tijela Gradskog vijeća,
* usklađuje rad radnog tijela s radom Gradskog vijeća, surađuje s predsjednikom Gradskog vijeća, predsjednicima drugih radnih tijela te s čelnicima upravnih tijela Grada Ivanca u vezi s pitanjima iz djelokruga radnog tijela,
* brine o provođenju zaključaka radnog tijela,
* obavlja i druge poslove određene ovim Poslovnikom

Poziv za sjednicu radnih tijela dostavlja se i predsjedniku Gradskog vijeća i gradonačelniku.

Ako predsjednik radnog tijela ne sazove sjednicu radnog tijela u slučaju kada je to prema ovom Poslovniku dužan učiniti, sjednicu radnog tijela sazvat će predsjednik Gradskog vijeća.

Smatrat će se da su razlozi za primjenu stavka 3. ovog članka nastupili ako predsjednik radnog tijela ne sazove sjednicu radnog tijela u roku određenom zaključkom Gradskog vijeća odnosno u roku od deset dana od dana kada mu je dostavljen obrazloženi zahtjev predsjednika Gradskog vijeća ili najmanje jedne trećine članova radnog tijela.

Radna tijela dužna su o svojim stavovima i prijedlozima podnijeti izvješće Gradskom vijeću.

Izvješće podnosi predsjednik ili drugi član radnog tijela kojeg to tijelo odredi.

Izvjestitelj se na sjednici Gradskog vijeća izjašnjava u ime radnog tijela o pitanjima u svezi s izvješćem, odnosno prijedlogom radnog tijela, ali ne može iznijeti prijedlog radnog tijela ili odustati od njega ako za to nije ovlašten.

Predsjednik ili ovlašteni izvjestitelj radnog tijela ne može se u ime radnog tijela izjašnjavati o pitanjima o kojima to radno tijelo nije raspravljalo ili nije zauzelo stav.

Pojedini član radnog tijela može imati izdvojena mišljenja o predmetu o kojem je radno tijelo raspravljalo, a ono se posebno iznosi u izvješću radnog tijela

Članak 39.

Način odlučivanja , suradnja i uključivanje organizacija i stručnjaka u rad radnih tijela

Radno tijelo donosi odluke većinom glasova, ako je na sjednici prisutna natpolovična većina članova.

O radu na sjednici vodi se zapisnik, koji potpisuje predsjednik radnog tijela i osoba koja je zapisnik izradila.

Radno tijelo može radi pojedinog pitanja, ako su za to osigurana financijska sredstva, uključiti u rad znanstvene i druge organizacije ili pojedine stručnjake.

Zbog proučavanja pojedinih pitanja iz svog djelokruga, radno tijelo može osnovati podkomisiju ili radnu grupu iz sastava članova radnog tijela te od znanstvenih, stručnih i javnih djelatnika.

Radno tijelo može tražiti da sjednici prisustvuje predsjednik Vijeća, gradonačelnik, pročelnici Upravnih odjela i predstavnici trgovačkih društava i ustanova kojih je Grad vlasnik odnosno osnivač

Nazivi, vrste i djelokrug radnih tijela

Članak 40.

**Osnovna (temeljna) radna tijela Gradskog vijeća**

Osnovna radna tijela Gradskog vijeća osnivaju se kao stalna radna tijela na konstituirajućoj sjednici Gradskog vijeća.

Osnovna radna tijela Gradskog vijeća su Mandatna komisija, Odbor za izbor i imenovanja i Odbor za statut i poslovnik.

Predsjednik i članovi Mandatne komisije, Odbora za izbor i imenovanja te Odbora za statut i poslovnik mogu biti birani isključivo iz reda članova Gradskog vijeća.

Članak 41.

Mandatna komisija Gradskog vijeća ima predsjednika i dva člana.

Predsjednika i članove Mandatne komisije bira Gradsko vijeće iz reda svojih članova na prijedlog predsjedatelja ili najmanje tri člana Gradskog vijeća većinom glasova nazočnih članova Gradskog vijeća.

Mandatna komisija izvješćuje Vijeće o provedenim izborima i imenima i prezimenima izabranih vijećnika, predlaže Vijeću odluku o prestanku mandata vijećnika, kada se ispune zakonom predviđeni uvjeti te izvješćuje Vijeće o tome kada su ispunjeni uvjeti za početak mandata zamjeniku vijećnika.

Članak 42.

Odbor za izbor i imenovanja Gradskog vijeća ima predsjednika i četiri člana.

Predsjednika i članove Odbora za izbor i imenovanja bira Gradsko vijeće iz reda svojih članova na prijedlog predsjedatelja ili najmanje jedne trećine članova Gradskog vijeća većinom glasova nazočnih članova Gradskog vijeća.

Odbor za izbor i imenovanja:

* raspravlja i predlaže izbor predsjednika i potpredsjednika Gradskog vijeća te izbor predsjednika i članova radnih tijela Gradskog vijeća,
* utvrđuje prijedloge za izbor, odnosno imenovanje drugih osoba koje na određene dužnosti bira, odnosno imenuje Gradsko vijeće, ukoliko zakonom odnosno odlukama Vijeća nije predviđen drugi ovlašteni predlagatelj,
* obavlja i druge poslove utvrđene Statutom i ovim Poslovnikom.

Članak 43.

Odbor za statut i poslovnik Gradskog vijeća Ivanec ima predsjednika i četiri člana.

Predsjednika i članove Odbora za statut i poslovnik bira Gradsko vijeće iz reda svojih članova na prijedlog predsjedatelja, najmanje jedne trećine članova Gradskog vijeća ili Odbora za izbor i imenovanja većinom glasova nazočnih članova Gradskog vijeća.

Odbor za statut i poslovnik:

* raspravlja i predlaže Statut Grada i Poslovnik Gradskog vijeća Ivanec,
* predlaže pokretanje postupka za izmjenu Statuta, odnosno Poslovnika,
* utvrđuje pročišćene tekstove odluka i drugih općih akata Gradskog vijeća kada ga Gradsko vijeće za to ovlasti,
* obavlja i druge poslove utvrđene Statutom i ovim Poslovnikom.

**Ostala radna tijela Gradskog vijeća**

Članak 44.

Radi pripreme i predlaganja odluka iz svog djelokruga, odnosno za obavljanje poslova koji im se povjeravaju odlukom o njihovom osnivanju, Gradsko vijeće može osnovati stalne i povremene odbore, komisije i druga radna tijela.

Odlukom o osnivanju radnog tijela utvrđuje se njegov sastav te djelokrug i način rada a zbog proučavanja pojedinih pitanja iz svog djelokruga, radno tijelo može osnovati podkomisiju ili radnu grupu iz sastava članova radnog tijela te od znanstvenih, stručnih i javnih djelatnika.

Članak 45.

Na okolnosti i odnose radnih tijela, njihovo ustrojstvo i način rada koji nisu regulirani odlukom o osnivanju radnih tijela i člancima, na odgovarajući način primjenjuju odredbe ovog Poslovnika.

V. POSTUPAK ZA RASPISIVANJE REFERENDUMA, TE REFERENDUMA RADI OPOZIVA GRADONAČELNIKA I NJEGOVIH ZAMJENIKA ODNOSNO KAO NAČINA NEPOSREDNOG SUDJELOVANJA GRAĐANA U ODLUČIVANJU

Članak 46.

**Referendum**

Građani mogu neposredno sudjelovati u odlučivanju o lokalnim poslovima putem lokalnog referenduma i mjesnog zbora građana, u skladu sa zakonom i ovim Statutom.

Referendum o pitanjima iz samoupravnog djelokruga grada provodi se sukladno odredbama Zakona o referendumu i drugim oblicima osobnog sudjelovanja u obavljanju državne vlasti i lokalne i područne ( regionalne) samouprave.

Pravo glasovanja na referendumu imaju građani koji imaju prebivalište na području Grada, odnosno na području za koje se raspisuje referendum i upisani su u popis birača.

Odluka donesena na referendumu obvezatna je za Gradsko vijeće, osim odluke donesene na savjetodavnom referendumu.

Postupak provođenja referenduma i odluke donesen na referendumu podliježu nadzoru zakonitosti općih akata, kojeg provodi središnje tijelo državne uprave nadležno za lokalnu i područnu (regionalnu) samoupravu.

Članak 47.

**Referendum za opoziv gradonačelnika i zamjenika**

Raspisivanje referenduma za opoziv gradonačelnika i njegove zamjenike koji su izabrani zajedno s njim može predložiti 20% ukupnog broja birača upisanih u popis birača Grada Ivanca i 2/3 članova Gradskog vijeća.

Predstavničko tijelo raspisat će referendum za opoziv gradonačelnika i njegove zamjenike koji su izabrani zajedno u skladu sa Zakonom.

Ako je referendum za opoziv gradonačelnika predložilo 2/3 vijećnika, odluka o raspisivanju referenduma donosi Gradsko vijeće dvotrećinskom većinom glasova svih vijećnika.

Ako je prijedlog za raspisivanje referenduma predložio propisani broj birača, predsjednik Gradskog vijeća u roku od 30 dana od dana zaprimanja prijedloga , dostavlja prijedlog središnjem tijelu za lokalnu i područnu (regionalnu) samoupravu radi utvrđivanja ispravnosti podnesenog prijedloga. Ako središnje tijelo državne uprave nadležno za lokalnu i područnu ( regionalnu) samoupravu utvrdi da je prijedlog za raspisivanje referenduma ispravan, Gradsko vijeće će u roku od 30 dana od dana zaprimanja odluke o ispravnosti prijedloga raspisati referendum.

Referendum za opoziv ne može se raspisati samo za zamjenika gradonačelnika.

Referendum za opoziv gradonačelnika i njegove zamjenike koji su izabrani zajedno s njim ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za gradonačelnika

Članak 48.

**Drugi oblici neposrednog odlučivanja**

Drugi oblici neposrednog odlučivanja izjašnjavanja birača o obavljanju lokalne vlasti su savjetodavni referendum, zborovi građana i predstavke.

Gradsko vijeće može tražiti mišljenje od mjesnih zborova građana o prijedlogu općeg akta ili drugog pitanja iz samoupravnog djelokruga Grada, kao i o drugim pitanjima određenim zakonom ili Statutom.

Mišljenje dobiveno od mjesnih zborova građana ne obvezuje Gradsko vijeće.

Prijedlog za traženje mišljenja iz stavka 1. ovog članka može dati 1/3 vijećnika Gradskog vijeća i Gradonačelnik. Gradsko vijeće dužno je razmotriti prijedlog iz stavka 2. ovog članka u roku 60 dana od dana zaprimanja prijedloga.

Odlukom iz stavka 1. ovog članka uređuju se pitanja o kojima će se tražiti mišljenje od zborova građana te vrijeme u kojem se mišljenje treba dostaviti.

Članak 49.

**Zborovi građana**

Zbor građana saziva predsjednik Gradskog vijeća u roku 15 dana od dana donošenja odluke Gradskog vijeća.

Za pravovaljano izjašnjavanje na zboru građana potrebna je prisutnost najmanje 5 % birača upisanih u popis birača mjesnog odbora za čije područje je sazvan zbor građana.

Izjašnjavanje građana na zboru građana je javno, a odluke se donose većinom glasova prisutnih građana

Članak 50.

**Predstavke**

Građani i pravne osobe imaju pravo podnositi predstavke i pritužbe na rad tijela Grada kao i na rad njegovih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnesene predstavke i pritužbe čelnik tijela Grada, odnosno pročelnik upravnog tijela dužan je odgovoriti u roku 30 dana od dana podnošenja predstavke, odnosno pritužbe.

Ostvarivanje prava iz stavka 1. ovog članka osigurava se uspostavljanjem knjige pritužbi, postavljanjem sandučića za predstavke i pritužbe, neposrednim komuniciranjem s ovlaštenim predstavnicima tijela Grada te ako za to postoje tehničke pretpostavke, sredstvima elektroničke komunikacije.

VI. MEĐUSOBNI ODNOSI GRADSKOG VIJEĆA I GRADONAČELNIKA

Članak 51.

Gradonačelnik i zamjenici prisustvuju sjednicama Gradskog vijeća.

Gradonačelnik određuje izvjestitelja za točke dnevnog reda koje su po njegovom prijedlogu uvrštene u dnevni red sjednice Gradskog vijeća.

Članak 52.

Izvjestitelj, nazočan na sjednicama Gradskog vijeća i radnih tijela Gradskog vijeća, sudjeluje u njihovom radu, iznosi stajališta Gradonačelnika, daje obavijesti i stručna objašnjenja teobavještava Gradonačelnika o stajalištima i mišljenjima Gradskog vijeća odnosno radnih tijela.

Ako na raspravi nije nazočan ovlašteni izvjestitelj, Gradsko vijeće ili radno tijelo može, smatra li da je prisutnost izvjestitelja nužna, raspravu o toj temi prekinuti ili odgoditi.

Članak 53.

O sazvanim sjednicama predsjednik Gradskog vijeća i predsjednici radnih tijela Gradskog vijeća obavještavaju Gradonačelnika najkasnije 8 dana prije dana održavanja sjednice.

Članak 54.

**Izvješće gradonačelnika**

Gradonačelnik dva puta godišnje podnosi Gradskom vijeću polugodišnje izvješće o svom radu, i to do 30. travnja tekuće godine za razdoblje srpanj - prosinac prethodne godine i do 30. rujna za razdoblje siječanj - lipanj tekuće godine. U početnoj godini mandata gradonačelnika prvim polugodišnjim izvješćem obuhvatit će se cjelokupno razdoblje od početka mandata gradonačelnika do kraja prosinca godine u kojoj je mandat započeo.

Gradsko vijeće može, pored izvješća iz stavka 1 ovog članka, od gradonačelnika tražiti izvješće o pojedinim pitanjima iz njegovog djelokruga.

Izvješće po zahtjevu iz stavka 3. ovog članka gradonačelnik podnosi u roku od 30 dana od dana primitka zahtjeva. Ukoliko jedan zahtjev sadrži dva ili više različitih pitanja, rok za podnošenje zahtjeva iznosi 60 dana od dana primitka zahtjeva.

Gradsko vijeće ne može zahtijevati od gradonačelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o takvom pitanju.

Članak 55.

**Nadležnosti gradonačelnika**

Gradonačelnik u obavljanju poslova iz samoupravnog djelokruga Grada ima pravo obustaviti od primjene opći akt Gradskog vijeća. Ako ocijeni da je tim aktom povrijeđen zakon ili drugi propis gradonačelnik će donijeti odluku o obustavi općeg akta u roku od 8 dana od dana donošenja općeg akta. Gradonačelnik ima pravo zatražiti od Gradskog vijeća da u roku od 8 dana od donošenja odluke o obustavi otkloni uočene nedostatke u općem aktu.

Ako Gradsko vijeće ne otkloni uočene nedostatke iz stavka 1. ovog članka gradonačelnik je dužan bez odgode o tome obavijestiti predstojnika ureda državne uprave u županiji i dostaviti mu odluku o obustavi općeg akta.

Gradonačelnik osigurava izvršenje općih akata Grada Ivanca , na način i postupku propisanom ovim Statutom i općim aktima Gradskog vijeća, te nadzire zakonitost rada upravnih tijela Grada Ivanca.

Članak 56.

Prijedlog proračuna, projekciju proračuna za sljedeće dvije proračunske godine i godišnji izvještaj o izvršenju proračuna Grada podnosi gradonačelnik kao jedini ovlašteni predlagatelj na način i u rokovima propisanim zakonom.

Gradonačelnik može podneseni prijedlog proračuna povući prije glasovanja o proračunu u cjelini.

Članak 57.

Proračun i godišnji izvještaj o izvršenju proračuna donose se većinom glasova svih vijećnika

VII. POSTUPAK ODLUČIVANJA I DONOŠENJA AKATA

Odluke i druge akte (u daljnjem tekstu: akti) Gradsko vijeće donosi na temelju prava i ovlaštenja utvrđenih zakonom i Statutom.

Akte iz stavka 1. ovog članka potpisuje predsjednik Gradskog vijeća.

Članak 58.

Na izvornike odluka i drugih akata Gradskog vijeća stavlja se pečat Gradskog vijeća.

Pod izvornikom odluka odnosno drugih akata Gradskog vijeća podrazumijeva se onaj tekst odluke odnosno drugog akta, koji je usvojen na sjednici Gradskog vijeća.

Izvornici akata Gradskog vijeća čuvaju se u pismohrani Grada.

Članak 59.

Statut, odluke i drugi opći akti Gradskog vijeća objavljuju se u „Službenom vjesniku Varaždinske županije“ kao službenom glasilu Grada i na web stranicama Grada.

O objavljivanju akata iz stavka 1. ovog članka, brine se upravno tijelo koje obavlja stručne poslove za Gradsko vijeće.

Članak 60.

Postupak donošenja akta pokreće se prijedlogom za podnošenje akta.

Prijedlog akta sadrži pravnu osnovu za donošenje, ciljeve koji se ostvaruju aktom, visinu financijskih sredstava potrebnih za izvršavanje akta, tekst prijedloga akta s obrazloženjem, tekst odredaba važećeg akta koja se mijenja odnosno dopunjuje. Uz prijedlog akta može se podnijeti i odgovarajuća dokumentacija.

Predlagatelj akta odnosno njegov predstavnik može na početku rasprave podnijeti uvodno usmeno izlaganje i kratko dopunsko obrazloženje prijedloga, a ako se predlaže da opći akt stupi na snagu prvi dan od dana objave, dužan je posebno obrazložiti opravdanost ranijeg stupanja na snagu.

Predlagatelj odluke ima pravo uzimati riječ u tijeku rasprave, davati objašnjenja, iznositi svoja mišljenja i izjašnjavati se o podnesenim amandmanima i o izraženim mišljenjima i primjedbama.

Gradonačelnik može tražiti riječ u tijeku rasprave o aktu i kada on nije predlagatelj.

Ovlašteni predlagatelji akata koje donosi Gradsko vijeće su: vijećnici, klub vijećnika, Gradonačelnik i radna tijela Gradskog vijeća, osim ako je zakonom propisano da pojedini prijedlog mogu podnijeti samo određena tijela.

Prijedlog odnosno inicijativu za donošenje odluka i drugih akata Gradskog vijeća iz djelokruga Grada mogu davati građani, mjesni odbori i druge pravne osobe te gradska upravna tijela.

O prijedlogu odnosno inicijativi za donošenje određenog akta ili za rješavanje određenog pitanja Gradsko vijeće mora raspravljati ako taj prijedlog odnosno inicijativu potpisom podrži najmanje deset posto birača upisanih u popis birača grad te podnositeljima dati odgovor najkasnije u roku od tri mjeseca od primitka prijedloga odnosno inicijative.

Članak 61.

Ako predsjednik Gradskog vijeća utvrdi da podneseni prijedlozi akata nisu sastavljeni u skladu s odredbama ovog Poslovnika, zatražit će od predlagatelja da u određenom roku postupi i uskladi prijedlog akta s odredbama ovog Poslovnika.

Za vrijeme dok predlagatelj, odnosno podnositelj akta ne otkloni nedostatak akta, smatrat će se da ne teku rokovi za razmatranje akata utvrđeni ovim Poslovnikom, a ako nedostaci ne budu otklonjeni u roku od 15 dana od poziva da se prijedlog akta uskladi, smatrat će se da je predlagatelj odustao od podnesenog prijedloga.

Ukoliko je prijedlog odluke skinut s dnevnog reda ili odluka nije donesena na Gradskom vijeću, može se ponovno staviti na dnevni red po isteku roka od 3 mjeseca, osim ako Gradsko vijeće ne odluči drugačije ili drugim propisom nije drugačije određeno ili se odnosi na prijedloge akata o izboru, imenovanju odnosno razrješenju osoba na određene dužnosti

Predsjednik Gradskog vijeća uputit će prijedlog odluke odnosno drugog akta, koji mu je podnijet u skladu s ovim Poslovnikom, na razmatranje i očitovanje nadležnom radnom tijelu Gradskog vijeća (ako je takvo tijelo osnovano) te gradonačelniku, osim u slučaju kada su to radno tijelo ili gradonačelnik predlagatelji.

Kada razmotri prijedlog odluke, nadležno radno tijelo podnosi svoje izvješće Gradskom vijeću zajedno sa stavovima, prijedlozima i primjedbama iznesenima tijekom njegova razmatranja.

Izvješće o prijedlogu odluke iznosi radno tijelo usmeno na samoj sjednici Gradskog vijeća ili pismeno predsjedniku Gradskog vijeća koji ga dostavlja predlagatelju ako predlagatelj izričito traži pismeno izvješće radnog tijela.

Predsjednik Gradskog vijeća dužan je prijedlog za donošenje odluke odnosno drugog akta s prijedlogom odluke odnosno akta, koje je uredno podnio ovlašteni predlagatelj, uvrstiti u prijedlog dnevnog reda za sjednicu Gradskog vijeća najkasnije u roku od 45 dana od dana kad su mu dostavljeni, ako zakonom za pojedino pitanje odnosno prijedlog nije određen drugačiji rok.

Članak 62.

Ako dva ili više predlagatelja upute posebne prijedloge odluka kojima se uređuje isto područje, predsjednik Gradskog vijeća pozvat će predlagatelje da objedine prijedloge odluka u jedan prijedlog.

Ako se ne postigne dogovor, predsjednik Gradskog vijeća će unijeti prijedloge odluka u prijedlog dnevnog reda sjednice Gradskog vijeća redoslijedom kojim su dostavljeni.

Odluke i drugi akti Gradskog vijeća donose se u redovitom postupku propisanom ovim Poslovnikom.

Članak 63.

**Hitan postupak za donošenje akata**

Iznimno od odredbe stavka 1. ovog članka, ako je donošenje određenog akta osobito hitno jer bi njegovo nedonošenje u određenom roku ili u određenim situacijama moglo izazvati nepopravljive štetne posljedice, ili iz drugih opravdanih razloga, prijedlog akta može se Gradskom vijeću podnijeti i po hitnom postupku.

Po hitnom Gradsko vijeće akte donosi samo kad za to postoje opravdani razlozi, koje je predlagatelj dužan obrazložiti.

Prijedlog da se određeni akt donese po hitnom postupku podnosi se, s prijedlogom akta i obrazloženjem, predsjedniku Gradskog vijeća najkasnije do početka utvrđivanja dnevnog reda na sjednici.

Članak 64.

Ako gradonačelnik nije predlagatelj akta, predsjednik Gradskog vijeća zatražit će mišljenje gradonačelnika o podnijetom prijedlogu.

Članak 65.

U slučaju podnošenja prijedloga za donošenje akta po hitnom postupku najprije se glasuje o opravdanosti razloga za hitan postupak.

Ovo glasovanje provodi se kod utvrđivanja dnevnog reda.

Ukoliko Gradsko vijeće razloge za hitan postupak glasovanjem utvrdi opravdanim, predloženi akt se prema prijedlog predsjedatelja uvrštava u dnevni red koji se stavlja na utvrđivanje,

Članak 66.

Na prijedlog odluke ili drugog akta koji se donosi po hitnom postupku mogu se podnositi prijedlozi za izmjenu ili dopunu (amandmani) do zaključenja rasprave.

Članak 67.

**Donošenje akata**

Gradsko vijeće o prijedlozima akata odlučuje javnim glasovanjem, natpolovičnom većinom glasova nazočnih članova Gradskog vijeća, uz uvjet da je na sjednici nazočna većina članova Gradskog vijeća, osim u slučajevima kada je za donošenje određene odluke odnosno akta zakonom, Statutom Grada ili ovim Poslovnikom propisana većina glasova svih vijećnika ili druga kvalificirana većina.

Većinom glasova svih vijećnika odlučuje se o donošenju Statuta i njegovim izmjenama i dopunama, o donošenju proračuna i njegovim izmjenama i dopunama, o godišnjem izvještaju o izvršenju proračuna, o donošenju odluke o raspisivanju lokalnog referenduma, o donošenju Poslovnika Gradskog vijeća i njegovim izmjenama i dopunama, te o drugim pitanjima utvrđenim ovim Poslovnikom, Statutom Grada Ivanca i zakonom.

U javnom glasovanju članovi Gradskog vijeća glasuju dizanjem ruku ili poimenično po prozivci.

Poimenično se glasuje ako tako odluči Gradsko vijeće na prijedlog predsjednika ili najmanje jedne trećine ukupnog broja članova Gradskog vijeća. O poimeničnom glasovanju uvijek se glasuje dizanjem ruku.

Poimenično se glasuje tako da se svaki prozvani član Gradskog vijeća izjašnjava da li je "za" prijedlog, "protiv" prijedloga ili "suzdržan".

Ukoliko Gradsko vijeće odluči da se glasovanje obavi tajno, na postupak glasovanja odgovarajuće se primjenjuju odredbe ovog Poslovnika kojima je reguliran postupak tajnog glasovanja kod izbora predsjednika i potpredsjednika Gradskog vijeća, uz uvažavanje potrebne većine glasova koja je za određenu vrstu odluke propisana.

O prijedlogu dnevnog reda, prijedlozima za izmjenu ili dopunu dnevnog reda te o amandmanima podnesenim na prijedlog akta uvijek se glasuje javno.

Članak 68.

**Akti Gradskog vijeća**

U ostvarivanju svojih prava i dužnosti u okviru samoupravnog djelokruga utvrđenog zakonom Gradsko vijeće donosi Statut Grada, Poslovnik Gradskog vijeća, proračun i godišnji izvještaj o izvršenju proračuna Grada, Odluke i duge opće akte, programe, preporuke, naputke i deklaracije te zaključke, rješenja i druge akte.

Statutom se uređuju opća pitanja koja je Grad kao jedinica lokalne samouprave ovlašten i dužan regulirati u skladu sa zakonom.

Poslovnikom Gradskog vijeća uređuju se pitanja u svezi s unutarnjim ustrojstvom i načinom rada Gradskog vijeća kao predstavničkog tijela jedinice lokalne samouprave.

Proračunom se utvrđuju prihodi i rashodi Grada.

Odlukom se, u okviru samoupravnog djelokruga Grada utvrđenog zakonom, uređuju odnosi od općeg značenja za građane, pravne osobe i druge pravne subjekte, propisuju se njihova prava i dužnosti te uređuju druga pitanja od opće važnosti i interesa za Grad.

Planovima i programima utvrđuju se, u skladu s posebnim zakonima, Statutom Grada ili odlukama Gradskog vijeća, aktivnosti, zadaće, nositelji izvršenja zadaća, rokovi te potrebna sredstva i način osiguranja sredstava za izvršenje određenih poslova od interesa za Grad.

Rješenjem Gradsko vijeće odlučuje o određenim pojedinačnim pravima i obvezama iz svog djelokruga.

Zaključkom Gradsko vijeće zauzima stav, daje mišljenje ili utvrđuje obvezu postupanja u određenim konkretnim pitanjima te odlučuje u pojedinačnim stvarima kod kojih posebnim propisom nije određeno da se donosi drugi akt.

Naputkom Gradsko vijeće upućuje izvršna i upravna tijela Grada te ustanove i trgovačka društva u vlasništvu Grada na određeno obvezatno ponašanje.

Preporukom Gradsko vijeće izražava mišljenje o određenim pitanjima od općeg značaja, ukazuje na važnost pojedinog pitanja, predlaže način rješavanja određenog problema te preporučuje određeno ponašanje.Preporuka nema obvezujući karakter.

Deklaracijom se izražava opće stajalište Gradskog vijeća o pitanjima iz samoupravnog djelokruga Grada.

Članak 69.

**Pročišćeni tekstovi akata i ispravak akata**

Pročišćene tekstove općih akata, ako za njihovo utvrđivanje tim aktima ili posebnim odlukama nije ovlašteno drugo tijelo, utvrđuje Gradsko vijeće.

Ispravak pogrešaka u objavljenom tekstu odluke ili drugog akta, utvrđenih na temelju usporedbe s izvornikom, daje tajnik Gradskog vijeća.

Ovisno o veličini i značaju ispravka općeg akta, tajnik Gradskog vijeća prije objave ispravka može zatražiti mišljenje gradonačelnika, predsjednika Gradskog vijeća i Odbora za statut i poslovnik.

Članak 70.

**Donošenje Proračuna Grada Ivanca**

Ako gradonačelnik ne predloži proračun Gradskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti gradonačelnika i njegove zamjenika koji su izabrani zajedno s njim.

U slučaju iz stavka 1. ovoga članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti gradonačelnika i raspisati prijevremene izbore za gradonačelnika sukladno posebnom zakonu.

Novoizabrani gradonačelnik dužan je predložiti Gradskom vijeću proračun u roku od 45 dana od dana stupanja na dužnost.

Gradsko vijeće mora donijeti proračun iz stavka 3. ovog članka u roku od 45 dana od dana kada ga je gradonačelnik predložio Gradskom vijeću.

Rješenje Vlade Republike Hrvatske o razrješenju gradonačelnika iz stavka 1. ovoga članka stupa na snagu danom objave u »Narodnim novinama

Protiv rješenja Vlade Republike Hrvatske iz stavka 5. ovoga članka razriješeni gradonačelnik može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

Postupak rješavanja o tužbi protiv rješenja Vlade Republike Hrvatske je hitan

Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi Republike Hrvatske i razriješenom gradonačelniku.

Odluka Visokog upravnog suda Republike Hrvatske objavljuje se u »Narodnim novinama«.

Ako je tužba odbačena ili odbijena, Vlada Republike Hrvatske će raspisati prijevremene izbore za gradonačelnika u roku od 90 dana od dana objave odluke Visokog upravnog suda Republike Hrvatske u »Narodnim novinama«

Ako Gradsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Grada Ivanca i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovoga članka donosi do 31. prosinca Gradsko vijeće u skladu s posebnim zakonom na prijedlog gradonačelnika ili povjerenika Vlade Republike Hrvatske.

U slučaju kada je raspušteno samo Gradsko vijeće, a gradonačelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.

Po imenovanju povjerenika Vlade Republike Hrvatske gradonačelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi

Godišnjim izvještaj o izvršenju proračuna daje se prikaz ostvarenih i utrošenih proračunskih sredstava za proteklu godinu, na način propisan zakonom.

Članak 71.

**Zapisnik**

O radu na sjednici Gradskog vijeća vodi se zapisnik.

Kada se na Gradskom vijeću raspravlja o materijalu povjerljive naravi odnosno kada je s dijela sjednice isključena javnost, vodi se odvojeni zapisnik.

Članak 72.

Zapisnik sadrži podatke o vremenu i mjestu održavanja sjednice, ime i prezime predsjednika odnosno druge osobe koja u skladu s Poslovnikom predsjeda sjednici, imena i prezimena nazočnih članova Gradskog vijeća, imena i prezimena odsutnih članova Gradskog vijeća s posebnom naznakom za one koji su svoj nedolazak najavili, imena i prezimena ostalih sudionika na sjednici, dnevni red, imena i prezimena govornika sa sažetim prikazom njihovih izlaganja, rezultate glasovanja o pojedinim pitanjima te nazive svih odluka odnosno drugih akata koje je Gradsko vijeće donijelo.

Sastavni dio zapisnika su i izglasani tekstovi odluka i drugih akata koje je donijelo Gradsko vijeće.

Zapisnik se trajno čuva u nadležnoj gradskoj službi, a pravo uvida u zapisnik ima svaki član Gradskog vijeća i gradonačelnik i njegovi zamjenici.

Članak 73.

Sjednice Gradskog vijeća tonski se snimaju.

Tonski zapisi čuvaju se najduže sedam dana od prihvaćanja izvatka iz zapisnika na sjednici Gradskog vijeća.

VIII. SJEDNICE GRADSKOG VIJEĆA

Članak 74.

**Sazivanje sjednice**

Sjednicu Gradskog vijeća saziva predsjednik Gradskog vijeća.

Predsjednik Gradskog vijeća saziva sjednice po potrebi, a najmanje jednom u 3 mjeseca.

Sjednice Gradskog vijeća traju dok se ne iscrpi utvrđeni dnevni red.

Predsjednik Gradskog vijeća dužan je sazvati sjednicu Gradskog vijeća na obrazloženi prijedlog najmanje 1/3 vijećnika ili na prijedlog Gradonačelnika, u roku od 30 dana od dana primitka zahtjeva. Prijedlog mora biti predan u pisanom obliku i moraju ga potpisati vijećnici, odnosno Gradonačelnik.

Ukoliko predsjednik Gradskog vijeća ne sazove sjednicu u roku iz stavka 3. ovog članka, na obrazloženi zahtjev najmanje 1/3 članova Gradskog vijeća, sjednicu će sazvati gradonačelnik u roku od 8 dana.

Nakon proteka rokova iz stavka 5. ovog članka, sjednicu Gradskog vijeća može sazvati, na obrazloženi zahtjev najmanje 1/3 vijećnika, čelnik središnjeg tijela državne uprave nadležnog za lokalnu i područnu (regionalnu) samoupravu. Zahtjev vijećnika mora biti predan u pisanom obliku i vijećnici ga moraju potpisati.

Sjednica Gradskog vijeća sazvana na način propisan stavcima 4., 5. i 6. ovog članka mora se održati u roku od 15 dana od dana sazivanja.

Članak 75.

**Materijali i pozivi za sjednicu**

Sjednice Gradskog vijeća sazivaju se pisanim pozivom, a samo u iznimno hitnim slučajevima i na drugi način, o čemu odlučuje predsjednik Gradskog vijeća.

Poziv za sjednicu s materijalima koji se odnose na prijedlog dnevnog reda dostavlja se vijećnicima u pisanom obliku na jedan od sljedećih načina: poštom, elektroničkim putem ili putem aplikacije „e-sjednice“ 8 dana prije održavanja sjednice.

Vijećniku se u ( elektroničkom obliku) čine dostupnima svi službeni materijali, dokumenti i podaci ( u daljnjem tekstu: službeni dokumenti) koji se pripremaju ili prikupljaju u radnim tijelima Gradskog vijeća ili nadležnog upravnom tijelu, a koji se odnose na teme o kojima se raspravlja na sjednici Gradskog vijeća i koji su potrebni za rad i djelovanje vijećnika.

Službeni dokumenti mogu se na poseban zahtjev vijećniku dostaviti i u pisanom obliku.

Službeni dokumenti koji nose oznaku tajnosti dostavljaju se vijećnicima u pisanom obliku.

Članu Gradskog vijeća obvezatno su dostupni prijedlozi akata i ostali materijal, koji se odnosi na pitanja o kojima će Gradsko vijeće raspravljati na sjednici.

Materijal koji se predlaže za raspravu u pravilu sadrži i prijedloge zaključaka.

Kad se o nekom pitanju u Gradskom vijeću raspravlja bez prisutnosti javnosti, materijal za takovu raspravu ne mora se članovima Gradskog vijeća dostaviti u pismenom obliku.

Iznimno od odredbe stavka 10. ovog članka, u hitnim slučajevima, rok za dostavu materijala zbog opravdanih razloga, koje je predsjednik Gradskog vijeća dužan obrazložiti na sjednici prije utvrđivanja dnevnog reda, može biti i kraći.

U slučaju da su članovima Gradskog vijeća, materijali za sjednicu, koja se saziva radi hitnosti, dostupni na način iz stavka 2. i 3. ovog članka isto se ne smatra hitnim donošenjem akta.

Ukoliko se poziv i materijal za sjednicu vijećnicima dostavlja elektroničkim putem, dostava se smatra obavljenom u trenutku kad je poziv s materijalima zabilježen na poslužitelju za primanje takvih poruka, a sukladno roku iz stavka 2. ovog članka. O održavanju sjednice Gradskog vijeća kao i o dostavljenom pozivu s materijalima za istu, vijećnici će se dodatno obavijestiti putem e-maila ili putem SMS poruke.

O drugačijem načinu sazivanja sjednice i opravdanosti razloga za sazivanje sjednica u kraćem roku odlučuje predsjednik Gradskog vijeća.

Poziv za sjednicu Gradskog vijeća dostavlja se i Gradonačelniku, zamjenicima Gradonačelnika, pročelnicima upravnih tijela putem aplikacije „e-sjednice“

**Dnevni red**

Članak 76.

Dnevni red sjednice Gradskog vijeća predlaže predsjednik Gradskog vijeća u pozivu za sjednicu.

Predsjednik Gradskog vijeća, sve prijedloge sastavljene na način propisan ovim Poslovnikom i dostavljene prije upućivanja pisanog poziva za sjednicu Gradskog vijeća, uvrštava u prijedlog dnevnog reda sjednice.

Članak 77.

Dnevni red sjednice Gradskog vijeća utvrđuje se u pravilu na početku sjednice.

Prilikom utvrđivanja dnevnog reda predsjednik Gradskog vijeća i ovlašteni predlagatelji mogu predložiti dopunu dnevnog reda ili da se pojedini predmet izostavi iz dnevnog reda. Ako se predlaže dopuna dnevnog reda, vijećnicima se uz prijedlog za dopunu daje i materijal po predloženoj dopuni.

Prije glasovanja o prijedlogu izmjene dnevnog reda, predlagatelj ima pravo prijedlog obrazložiti.

O izmjeni dnevnog reda glasuje se bez rasprave.

Prilikom utvrđivanja dnevnog reda najprije se odvojeno odlučuje o prijedlogu da se pojedini predmet izostavi, zatim da se dnevni red dopuni pojedinim predmetom, a nakon toga se odlučuje o hitnosti postupka.

Nakon što je utvrđen dnevni red sjednice sukladno odredbama ovog Poslovnika, predsjednik Gradskog vijeća objavljuje utvrđeni dnevni red.

Prije prelaska na raspravu po točkama dnevnog reda usvaja se zapisnik s prethodne sjednice.

**Tijek sjednice**

Članak 78.

Tijekom sjednice može se promijeniti redoslijed rasprave o pojedinom predmetu utvrđenog dnevnog reda, o čemu se odlučuje bez rasprave.

Predlagatelj čiji je predmet uvršten u prijedlog dnevnog reda, može odustati od svog prijedloga i nakon što je dnevni red utvrđen. U tom slučaju smatra se da je odgovarajuća točka skinuta s dnevnog reda sjednice i smatra se da prijedlog nije podnesen

Članak 79.

Ovlašteni predlagatelj ne može ponoviti prijedlog akta bitno podudarnog sadržaja koji nije uvršten u dnevni red sjednice Gradskog vijeća prije proteka roka od 3 mjeseca od dana odlučivanja Gradskog vijeća o dnevnom redu.

**Predsjedavanje i sudjelovanje**

Članak 80.

Sjednici Gradskog vijeća predsjedava predsjednik Gradskog vijeća, a u njegovoj odsutnosti ili spriječenosti potpredsjednik kojeg on odredi.

Nakon utvrđivanja dnevnog reda i aktualnog sata koji se u pravilu određuje na početku sjednice prelazi se na raspravu po pojedinim točkama dnevnog reda prema utvrđenom redoslijedu, a zatim se odlučuje osim ako za pojedine točke dnevnog reda nije drugačije određeno ovim Poslovnikom ili zakonom.

Članak 81.

Sjednici mogu, kao gosti, prisustvovati svi oni koje je pozvao predsjednik Gradskog vijeća.

Nitko ne može govoriti na sjednici prije nego što zatraži i dobije riječ od predsjednika Gradskog vijeća.

Prijave za govor primaju se čim se otvori rasprava.

Govornika može opomenuti na red ili prekinuti u govoru samo predsjednik Gradskog vijeća.

Predsjednik Gradskog vijeća se brine da govornik ne bude ometan ili spriječen u svom govoru.

Članak 82.

Predsjednik Gradskog vijeća daje vijećnicima riječ po redoslijedu kojim su se prijavili.

Vijećniku koji želi govoriti o povredi Poslovnika ili o povredi utvrđenog dnevnog reda, predsjednik daje riječ čim je ovaj zatraži, a može govoriti najduže jednu minutu uz navođenje članka Poslovnika o čijoj povredi govori.

Predsjednik je dužan poslije iznesenog prigovora dati objašnjenje o povredi Poslovnika odnosno utvrđenog dnevnog reda, a ako vijećnik nije zadovoljan može najaviti da će Odboru za statut i poslovnik podnijeti zahtjev za mišljenje o povredi Poslovnika.

**Aktualni sat i vijećnička pitanja**

Članak 83.

Član Gradskog vijeća ima pravo postavljati pitanja koja se odnose na rad i nadležnosti Gradskog vijeća i radnih tijela Gradskog vijeća, gradonačelnika i njegovih zamjenika, upravnih odjela i službi Grada, ustanova i trgovačkih društava u vlasništvu Grada te ostalih tijela i institucija koje obavljaju poslove za Grad odnosno poslove od neposrednog značenja za lokalnu gradsku zajednicu (“vijećničko pitanje”).

Vijećnička pitanja u pravilu se postavljaju u pisanom obliku Pismena pitanja predaju se odnosno dostavljaju predsjedniku Gradskog vijeća i na njih se daje pismeni odgovor.

Odgovor u pisanom obliku daje se u roku od 30 dana od dana kada je pitanje dostavljeno tijelu kome je postavljeno. Ako se ne može odgovoriti u naznačenom roku, vijećnika će se putem predsjednika Gradskog vijeća izvijestiti o razlozima i vremenu kada će se dostaviti odgovor.

Odgovor na vijećničko pitanje dostavlja se vijećniku u pisanom obliku putem predsjednika Gradskog vijeća.

Predsjednik Gradskog vijeća dostavlja presliku vijećničkog pitanja i odgovora svim vijećnicima Gradskog vijeća.

Vijećnici postavljanje usmenih vijećničkih pitanja najavljuju u pisanom obliku najkasnije 24 sata prije početka sjednice. Najave se dostavljaju predsjedniku Gradskog vijeća u pisanom obliku, te obavezno sadrže ; ime i prezime vijećnika koji želi postaviti pitanje, s naznakom kome se pitanje postavlja i područja na koje se pitanje odnosi.

Pitanje mora biti postavljeno na razumljiv način, sažeto, kratko i jasno i može trajati do 2 minute.

Odgovor na “vijećničko pitanje” na sjednici Gradskog vijeća daje osoba odnosno predstavnik tijela kojemu je pitanje upućeno, ili će navesti razloge zbog kojih ne može odgovoriti.

Odgovor na pitanje može trajati do 5 minuta.

Ukoliko je “vijećničko pitanje” očito upućeno osobi ili tijelu u čiji djelokrug rada ne spada djelatnost odnosno problem na koji se pitanje odnosi, ili se to utvrdi naknadno tijekom pribavljanja odgovora, predsjednik Gradskog vijeća će za davanje odgovora zadužiti osobu odnosno tijelo koje je za to nadležno.

Nakon odgovora vijećnik može zatražiti dopunski odgovor. Davanjem dopunskog odgovora završava rasprava o tom pitanju

**Amandmani**

Članak 84.

Svaki član Gradskog vijeća, klub vijećnika, radno tijelo Gradskog vijeća, gradonačelnik ili drugi ovlašteni predlagatelj mogu podnijeti prijedlog za izmjenu ili dopunu prijedloga akta koji donosi Gradsko vijeće, u obliku amandmana.

Amandman mora biti obrazložen i takove naravi da se sa sigurnošću može utvrditi koji dio teksta prijedloga akta i na koji način se predlaže izmijeniti ili dopuniti.

Amandmani moraju biti podnijeti u skladu sa posebnim propisima i pravilima nomotehnike.

Amandman se podnosi predsjedniku Gradskog vijeća pisano u obliku amandmana, najkasnije 48 sati prije početka sjednice putem nadležnog upravnog tijela, koje ga odmah upućuje predlagatelju.

Amandman se dostavlja i svim vijećnicima prije početka sjednice.

O amandmanima se izjašnjava predlagatelj . Izjašnjavanje je u pravilu usmeno. Na očitovanje predlagatelja akta o amandmanu osvrnuti se može samo podnositelj amandmana, ali ne duže od dvije minute. Amandman postaje sastavnim dijelom konačnog prijedloga zakona i o njemu se ne glasuje odvojeno ako ga je podnio predlagatelj ili ako se s amandmanom suglasio predlagatelj akta.

Članak 85.

**Rasprava**

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od predmeta dnevnog reda, govori, a nije dobio odobrenje predsjednika, svojim upadicama ili na drugi način ometa govornika ili u svom govoru grubo vrijeđa osobe koje sudjeluju u radu Gradskog vijeća, predsjednik Gradskog vijeća će ga opomenuti.

Ako govornik i poslije opomene nastavi s ponašanjem zbog kojeg mu je opomena izrečena, predsjednik Gradskog vijeća će mu oduzeti riječ, a po potrebi i udaljiti ga sa sjednice.

Ako vijećnik odbije napustiti sjednicu u slučaju iz stavka 3. ovog članka, predsjednik Gradskog vijeća će utvrditi da je vijećnik udaljen sa sjednice i da se ne broji prilikom glasovanja.

Članak 86.

**Vrijeme određeno za govor**

Na sjednici Gradskog vijeća govornik o istoj temi može govoriti samo jedanput, najduže 5 minuta.

Predlagatelj, odnosno predstavnici predlagatelja u uvodnom izlaganju na početku rasprave mogu govoriti najdulje 20 minuta a prigodom svakog daljnjeg objašnjenja tijekom rasprave mogu govoriti najdulje 10 minuta.

Članak 87.

**Replika**

Vijećniku koji želi odgovoriti na izlaganje ( replika) predsjedatelj daje riječ čim završi osnovno izlaganje vijećnika na koje želi replicirati. Replika vijećnika, odnosno odgovor na repliku ne može trajati dulje od jedne minute.

Vijećnik na svako izlaganje može replicirati samo jednaput.

Vijećnik ne može replicirati predsjedatelju.

Članak 88.

**Red na sjednici**

Red na sjednici održava predsjednik Gradskog vijeća.

Za povredu reda na sjednici predsjednik Gradskog vijeća može izreći disciplinske mjere: opomenu, oduzimanje riječi i udaljenje sa sjednice.

Povredom reda smatraju se osobito slijedeći slučajevi:

* ako član Gradskog vijeća govori a nije dobio riječ od predsjednika Gradskog vijeća,
* ako član Gradskog vijeća svojim upadicama ili na drugi način ometa govornika koji je dobio riječ,
* ako se član Gradskog vijeća u svom govoru ne drži dnevnog reda ili predmeta o kojem se raspravlja,
* ako se član Gradskog vijeća javi za riječ da bi upozorio na povredu Poslovnika, povredu dnevnog reda ili radi ispravka netočnog navoda, a započne govoriti o temi izvan tih razloga,
* ako član Gradskog vijeća u svom izlaganju omalovažava ili vrijeđa druge vijećnike ili ostale sudionike u radu Gradskog vijeća,
* ako član Gradskog vijeća svojim ponašanjem odstupa od općih pravila ponašanja u Gradskom vijeću ili na drugi način remeti red na sjednici.

Opomena se vijećniku u pravilu izriče za prvi prekršaj poslovnog reda, a mjera oduzimanja riječi za ponovljeni prekršaj poslovnog reda u okviru iste točke dnevnog reda, ako ovim Poslovnikom nije drugačije određeno.

Članak 89.

Članu Gradskog vijeća se izriče stegovna mjera udaljenja sa sjednice Gradskog vijeća kada svojim ponašanjem toliko naruši red i prekrši odredbe ovog Poslovnika o redu na sjednici da je daljnje održavanje sjednice dovedeno u pitanje.

Stegovna mjera udaljenja sa sjednice može se izreći za vrijeme trajanja rasprave i odlučivanja o jednoj ili više točaka dnevnog reda ili za čitavo vrijeme trajanja sjednice, odnosno za dan kada mu je izrečena navedena stegovna mjera.

Stegovnu mjeru iz stavka 1. ovog članka izriče predsjednik Gradskog vijeća, a stupa na snagu odmah nakon njezina izricanja na sjednici Gradskog vijeća.

Član Gradskog vijeća kojem je izrečena stegovna mjera udaljenja sa sjednice, dužan je odmah napustiti sjednicu Gradskog vijeća, a ako to ne učini, predsjednik Gradskog vijeća prekinut će sjednicu i zatražiti intervenciju nadležnih službi ili tijela.

Predsjednik Gradskog vijeća može zatražiti od nadležnih službi ili tijela da članu Gradskog vijeća kojem je izrečena stegovna mjera udaljenja sa sjednice onemoguće ulazak u dvoranu dok traje stegovna mjera.

Članak 90.

Osim člana Gradskog vijeća koji može biti udaljen sa sjednice u skladu s člankom 108. ovog Poslovnika, predsjednik Gradskog vijeća ima pravo iz dvorane odnosno s mjesta na kojem se održava sjednica udaljiti svaku osobu koja remeti red na sjednici.

Ukoliko predsjednik ne može održati red na sjednici redovitim mjerama, odredit će prekid sjednice.

IX. JAVNOST RADA GRADSKOG VIJEĆA

Članak 91.

Rad Gradskog vijeća i njegovih radnih tijela je javan.

Javnost rada ostvaruje se:

* javnim održavanjem sjednica,
* izvješćivanjem i napisima u tisku te drugim sredstvima javnog priopćavanja,
* javnim prijenosom sjednica putem elektroničkih medija, ako za to postoje uvjeti,
* objavljivanjem općih akata i drugih dokumenata na način propisan Statutom Grada, ovim Poslovnikom odnosno posebnom odlukom Gradskog vijeća.

Javnost se sa sjednica Gradskog vijeća i njegovih radnih tijela može isključiti samo iznimno, u slučajevima utvrđenim zakonom i drugim propisima, Statutom Grada ili ovim Poslovnikom.

Članak 90.

Radi što potpunijeg i točnijeg izvješćivanja javnosti o radu Gradskog vijeća i radnih tijela Gradskog vijeća mogu se davati službene izjave i priopćenja, te održavati konferencije za novinare.

Službene izjave i priopćenja o radu Gradskog vijeća daje, a konferenciju za novinare saziva predsjednik Gradskog vijeća odnosno potpredsjednik Gradskog vijeća koji sukladno odredbama ovog Poslovnika zamjenjuje predsjednika u slučaju odsutnosti ili spriječenosti.

Službene izjave i priopćenja o radu radnog tijela Gradskog vijeća daje predsjednik radnog tijela.

Članak 92.

Sjednici mogu biti nazočni i građani i predstavnici zainteresiranih pravnih osoba, u skladu s prostornim prilikama i mogućnostima, osim u slučajevima kad je javnost u skladu s ovim Poslovnikom isključena.

Ako za pojedinu sjednicu Gradskog vijeća postoji veći interes javnosti, građani i predstavnici pravnih osoba koji žele biti nazočni sjednici Gradskog vijeća dužni su o tome najmanje dva dana prije održavanja sjednice obavijestiti predsjednika Gradskog vijeća, a ukoliko nema većeg interesa, mogu predsjednika Gradskog vijeća obavijestiti neposredno prije sjednice. U slučaju da broj prijavljenih građana i predstavnika pravnih osoba premašuje prostorne prilike i mogućnosti, osobe koje mogu biti nazočne sjednici odredit će se prema redoslijedu prijave predsjedniku Gradskog vijeća.

Gosti i druge osobe nazočne na sjednici izvan kruga osoba iz stavka 2. ovog članka mogu se obratiti Gradskom vijeću i govoriti na sjednici samo na temelju posebnog odobrenja predsjednika Gradskog vijeća.

**Javna rasprava**

Članak 93.

Prijedlozi akata o kojim se prema zakonu, drugom propisu ili Statutu Grada mora provesti javna rasprava, podnose se Gradskom vijeću na odlučivanje tek po provedbi javne rasprave.

Članak 94.

Kada je obveza provođenja javne rasprave utvrđena zakonom, drugim propisom ili Statutom Grada, provodi se po postupku, na način i u rokovima utvrđenima tim aktima.

Članak 95.

Gradsko vijeće može odlučiti da na javnu raspravu, prije donošenja, uputi prijedlog odluke ili drugog akta i ako javna rasprava po zakonu nije obvezna, ukoliko ocijeni da se odlukom odnosno aktom uređuju odnosi za koje su građani posebno zainteresirani, te utvrditi njezino trajanje.

Javna rasprava u smislu odredbe stavka 1. ovog članka odredit će se samo ukoliko eventualna prethodna provedba javne rasprave ne bi onemogućila donošenje određene odluke ili drugog akta u roku koji je propisan zakonom.

Javna rasprava određena sukladno stavcima 1. i 2. ovog članka može se provoditi u mjesnim odborima, u političkim strankama, zainteresiranim udrugama ili drugim pravnim osobama na području Grada, a o opsegu, razini i načinu provedbe javne rasprave odlučuje Gradsko vijeće.

Članak 96.

Neovisno o odredbama ovog Poslovnika koji se odnose na Javnu raspravu, ovlašteni predlagatelji, dužni su izvršiti savjetovanje sa zainteresiranom javnošću akata o kojima će odlučivati Gradsko vijeće, sukladno odredbama posebnog zakona, putem službenih internetskih stranica Grada Ivanca.

Članak 97.

U slučaju provedbe javne rasprave čija je provedba određena sukladno članku 94. ovog Poslovnika, zaključkom o upućivanju prijedloga na javnu raspravu određuje se način upoznavanja građana, mjesnih odbora odnosno političkih stranaka, udruga ili drugih subjekata (ovisno o prihvaćenom obuhvatu rasprave) sa sadržajem prijedloga koji se upućuje na javnu raspravu, rokom rasprave i načinom davanja primjedaba i prijedloga.

Javnu raspravu određenu sukladno članku 86. ovog Poslovnika prati radno tijelo koje Gradsko vijeće za to odredi.

Radno tijelo iz st. 2. ovog članka dužno je raspraviti mišljenja, primjedbe i prijedloge koji su mu tijekom javne rasprave dostavljeni, zauzeti o njima stav te o tome izvijestiti predlagatelja odluke odnosno drugog akta i gradonačelnika (ako on nije predlagatelj) prije utvrđivanja konačnog prijedloga odluke odnosno akta. Izvješće o provedbi javne rasprave radno tijelo upućuje i Gradskom vijeću prije odlučivanja o konačnom prijedlogu odluke odnosno drugog akta.

X. OSTALA PITANJA OD ZNAČAJA ZA RAD GRADSKOG VIJEĆA

**Međustranačko vijeće**

Članak 98.

U Gradskom vijeću se, radi međusobne suradnje, razmjene mišljenja, unapređivanja rada, pokretanja inicijativa i usklađivanja stavova glede određenih pitanja iz djelokruga Gradskog vijeća, može osnovati Međustranačko vijeće.

Međustranačko vijeće čine predstavnici stranačkih i nezavisnih lista zastupljenih u Gradskom vijeću, pri čemu svaka lista ima po jednog predstavnika.

Međustranačko vijeće stavove o određenim pitanjima iz svog djelokruga zauzima putem usuglašavanja i konsenzusa. O zauzetim stavovima, ili o činjenici da o pojedinom pitanju nije moglo zauzeti zajednički stav, Međustranačko vijeće u pravilu obavještava predsjednika Gradskog vijeća u pismenoj ili usmenoj formi.

Uvjete za rad Međustranačkog vijeća osiguravaju Gradsko vijeće i nadležna služba Grada

XI. PRIJELAZNE I ZAVRŠNE ODREDBE

Članak 99.

Ovaj Poslovnik može se izmijeniti odnosno dopuniti po postupku koji je ovim Poslovnikom propisan za donošenje akata Gradskog vijeća.

Prijedlog za izmjenu ili dopunu ovog Poslovnika mogu podnijeti Odbor za statut i poslovnik ili najmanje jedna trećina svih vijećnika.

Za prihvaćanje prijedloga izmjena i dopuna Poslovnika odnosno za donošenje novog Poslovnika potrebna je većina glasova svih članova Gradskog vijeća.

Članak 100.

Svi pojmovi koji se u ovom Poslovniku koriste za osobe, a navedeni su u muškom rodu (član, predsjednik, potpredsjednik, gradonačelnik, zamjenik i sl.) neutralni su i odnose se na oba roda.

Članak 101.

Stupanjem na snagu ovog Poslovnika prestaje važiti Poslovnik Gradskog vijeća Grada Ivanca ("Službeni vjesnik Varaždinske županije" br. ).

Članak 102.

Ovaj Poslovnik stupa na snagu osmog dana od dana objave u Službenom vjesniku Varaždinske županije.

PREDSJEDNICA GRADSKOG VIJEĆA

GRADA IVANCA